
Efter åbningen af 
flyvevåbenets arkiver 

Offentliggørelsen af Flyvevåbnets ufo-arkiv i januar måned gav 
anledning til en række henvendelser til SUFOI om ældre 
observationer. 

Haubro, 9600 Års, Haubro 8. november 2002 

En lærer fortæller om en oplevelse fra efteråret 2002 

„Jeg var i dag på Flyvevåbnets hjemmeside og læste, at UFO-arkiverne var 
åbnet. 

Det kiggede jeg lidt på og havnede på jeres side, og kom så til at tænke på 
den oplevelse, jeg havde som lærer med mine elever nogle år tilbage. 

J eg fandt den, - det er observationen ved Haubro 8/11 2002, og jeg var den 
lærer, der omtales i denne beretning fra SUFOI's Beretninger til UFO- 
observationer 1/10 - 31/12 2002" 

Natten til fredag var nogle skoleelever på et natteløb. Lidt over midnat var der 
stadig to grupper ude i terrænnet, og da de kom hjem, fortalte de uafhængigt 
af hinanden stort set den samme historie til deres lærer. 

De to grupper elever havde ikke haft kontakt med hinanden undervejs, så 
derfor er det meget interessannt, hvad de havde at fortælle. 

Her er deres observationer: 

Observation fra gruppe 1 

Ca. 00.20 befinder gruppen af elever sig 300 m. vest for Haubro byskilt på den 
vej, der fører mod V. Hornum. De er fire mand i gruppen. Pludseligt kommer 
der et skærende hvidt lys. De kigger op, da de tror, at de bliver blændet af en 
bil, men da der ingen biler er, kigger de rundt. 

I retning af Farsø by ser de nu noget, de beskriver som et stjerneskuds-agtigt 
fænomen. En lang lysende pind som suser gennem himlen og standser et par 
sekunder på himlen i retning af Farsø. „Hele himlen var lyst op" som de 
udtrykker det, „ men der var fuldkommen stille". Efter et par sekunder fader 
lyset ud og bevæger sig hastigt væk. 

Observation fra gruppe 2 

Gruppe 2 befinder sig ca. 500 m. fra rundkørslen mellem Haubro og V. 
Hornum, i retning mod Haubro. Klokken er ca. 00.20. Pludselig bliver de 
blændet af et skarpt hvidt lys. Tre gruppemedlemmer går ud fra, at det er en 
modkørende bil med langt lys, så de kigger ned for at bevare deres nattesyn. 
Det sidste gruppemedlem bemærker, at der ingen bil/lygter er, og vender sig 
derfor rundt for at finde en forklaring. 

Da han drejer sig, ser han noget ligesom et stjerneskud, „en slags lang 
lysstribe, nærmest som en stang på 1 m. og 15 cm. bredde - som den så ud 
derfra, hvor jeg så den den". Det standser kort i retning ind mod Farsø, og 
hænger på himlen 2-3 sek. Han tænker først på stjerneskud og kornmod, men 



dette er bare helt anderledes, som han siger. Hele himlen er lyst op som ved 
magnesiumlys, forklarer han. Efter et par sek. forsvinder lyset. De øvrige i 
gruppen når ikke rigtig at opfatte, hvad lyset er. De sekunder episoden varer, 
tror de hele tiden, en bil er på vej, men alle bemærker de et skærende lys, og 
undrer sig over, at der hverken kommer en bil, eller at de ikke kan høre en bil. 
De to grupper har gået med ca. 2-4 km's mellemrum, og har ikke kunnet 
fortælle historier til hinanden. Da den første gruppe kommer hjem, fortæller de 
deres historie. Vi tager det allesammen lidt i god armslængde, for elever 
„oplever" jo mange underlige ting i nattemørket. 

Efter ca. en halv time kommer næste gruppe ind. En fra gruppen siger med det 
samme: „Nu skal I bare høre om noget vildt underligt". Læreren stopper dem 
med det samme, og siger til de andre. „Nu skal I sidde helt stille, ingen må 
kommentere noget, før de har fortalt færdig". Dette gør læreren, da han selv 
synes, at nu bliver det lidt interessant og ikke vil have, at de sidder og påvirker 
hinanden med hver deres historie. 

Den sidste gruppe ved derfor ikke, at den første gruppe lige har fortalt en 
historie, svarende til den, de nu selv fortæller. 

Bagefter spørger læreren, om det ikke var laserlys, eller en raket eller sådan 
noget, men de kigger på ham, som om han helt har misforstået noget, og siger 
igen, „nej, nej, - det her var helt anderledes - det var bare meget større, alt 
var lyst op". 

Ekstra kommentarer fra læreren i 2009 

Den omtalte lærer fandt altså omtalen på SUFOIs hjemmeside og 
kommenterer i 2009: 

„Hvordan observationen er kommet til jeres kendskab, ved jeg ikke, men jeg 
ved, at der var flere, der havde observeret fænomenet, end blot mine elever. 
Jeg har ikke rigtigt noget forhold til, om UFOer eksisterer eller ej, men da 
deres observation var interessant forfulgte vi det. 

Det interessante var netop, at observationen var lavet af to helt forskellige 
grupper, og at begge grupper var påvirkede. De havde helt klart set noget 
uforståeligt. Derfor kontaktede vi de lokale aviser. Jeg kan ikke huske, om det 
var for at høre, om der var flere, der havde observeret, eller om det var for at 
fortælle, men vi kontaktede dem i hvert fald. 

Så vidt jeg husker, var det en lokal avis, måske en ugeavis, i Farsø, som skrev 
en notits om sagen. 

Og nu bliver min hukommelse tynd.., men enten var det i notitsen, en 
opfølgende notits eller i en samtale med journalisten, at det fremgik, at 
fænomenet også var observeret af mere end en person i Farsø. 

Jeg kan ikke huske, hvordan det var, men da vi kontaktede avisen, kom det 
altså frem, at fænomenet var observeret at andre, og at beskrivelser om 
tidspunkt, position, bevægelse, udseende m.v. var helt i overensstemmelse. 

Jeg tænkte, at dette kunne være interessant, selv om observationen er 
,gammel'. Observationen er jo tidsfæstet, så det er sikkert en simpel sag at 
dykke ned i et avisarkiv og få de sidste detaljer med. 

Jeg synes også at huske, at der var kontakt til Aalborg Flyvestation, og at de 
afviste, at der havde været aktivitet med lavtgående fly, men som sagt kan jeg 
ikke huske, hvordan og hvem der talte med hvem. 

Dog må der være en notits om en forespørgsel i tiden lige efter i en logbog på 
Aalborg Flyvestation, i hvert fald hvis der er procedure for at lave noter om 
sådanne henvendelser. 



Nå, det var det hele. Jeg synes lige, I skulle have det hele med. For mig var 
det jo interessant > for der var ingen tvivl om, at observationen var rigtig. 

Det blev helt uden koordination fortalt af to grupper > som jeg ved umuligt 
kunne have været i kontakt med hinanden. 

Det var dog også sådan, at jeg ofte tog gas på mine elever, og derfor kunne 
dette også have været et udtryk for, at mine elever havde aftalt alt på 
forhånd, for at tage gas på mig. (Derfor min reaktion, men at sige ,Stop, ingen 
siger noget før de har fortalt'). 

Men eleverne var tydeligt påvirkede af oplevelsen, og derfor gik jeg videre med 
det. Og det viste sig så også, at beboere i nabobyen Farsø havde observeret 
det samme. 

Derfor. Fænomenet var der. Men hvad var det? 

Med denne information om, at der må være nedskrevet noget i Farsø på 
lokalavisen/ugeavisen, og at noget sikkert er noteret på Flyvestation Ålborg 
om vores forespørgsel, slutter jeg herfra." 

SUFOIs kommentarer 

Umiddelbart ses der ingen omtale af observationen i Flyvevåbnets såkaldte 
ufo-mappe. 

En søgning på begrebet „ufo" hos Farsø Avis giver samme negative resultat, og 
almindeligvis har vi i SUFOI efterhånden desværre ikke ressourcer til at dykke 
ned i ældre avisarkiver i sådanne sager. 

Selv om der evt. har været noteret noget ned i en vagthavendes log på FSN 
Aalborg, så er et sådant arkiv rent praktisk sikkert ikke længere muligt at 
kigge i. 

På SUFOIs hjemmeside findes den aftrykte omtale af sagen i 
rapportoversigterne for 2002 på ovennævnte adresse. 

Yderligere detaljer i rapportmaterialet ligger formentlig i SUFOIs rapportarkiv, 
som p.t. er placeret hos Arkivet for UFO- forskning (AFU) i Sverige med henblik 
på at blive scannet og registreret. Et kæmpearbejde, som SUFOI desværre 
ikke selv har haft mulighed for med de forhåndenværende ressourcer. 

Der er derfor ikke mulighed for på nuværende tidspunkt at undersøge dette 
materiale for evt. at hente yderligere oplysninger frem i sagen. 

Men måske kender læsere af UFO-Mail til yderligere detaljer? 

Strimler af sølvpapir fundet ved Nr. Løgum 

En læser i Løgumkloster skriver til SUFOI: 

„Jeg læser med interesse, at FTK's ,ufo-mappe' er blevet gjort offentlig, men 
desværre kan jeg ikke finde svar på mit spørgsmål dér, da det er af ældre 
dato. 

Jeg husker det som efteråret 67, 68 eller 69. I en periode fandt vi børn nogle 
sølvpapir strimler i små totter. De lå overalt, på marker, i skoven, langs veje 
osv. Det lignede lametta som vi kender det fra juletræet, blot lidt finere. Det lå 
ikke tæt, men vi fandt noget hist og her. 

Der var ingen der kunne svare på hvor det kom fra. 

Det er åbenlyst for mig, at det stammer fra et fly. Tabt eller kastet ud. 

Min teori er, at det var en moderne form for ,Windows', kendt fra 2. 
verdenskrig, hvor det blev brugt af RAF til at forvirre de tyske radarer. 

Det kunne være en NATO test af vores eget radar system, eller havde vi besøg 
af et WAPA fly? Den gang var der ofte store militær øvelser i efteråret, 
,efterårsmanøvrer'. (WAPA = Warszawapagten. UFO-Mail red.) 



Stedet for observationen er Nr. Løgum, beliggende 5 km. N for Løgumkloster. 
(25 km. SV for Flyvestation Skrydstrup!) 

Har I et svar > eller en henvisning til nogen jeg kan spørge, vil jeg være jer 
meget taknemlig." 


Svar fra UFO-Mails redaktion 

Det var overladt til UFO-Mails Ole Henningsen at svare på henvendelsen, der 
nok ligger i yderkanten af, hvad SUFOI almindeligvis befatter sig med. 

Vi har dog taget henvendelsen med i denne udgave af ufo-mail som et 
eksempel på, hvor forskelligartede henvendelser, SUFOI modtager: 

„Tak for dit spørgsmål', som jeg egentlig mener, du så glimrende selv besvarer. 
Jeg er overbevist om, at du har ret i din formodning om, at der tilsyneladende 
har været tale om såkaldt radarchaff." 

Wikipedia, den frie encyklopædi skriver herom på adressen: 
http://da.wikipedia.org/wiki/Chaff 

Chaff 

Chaff (amerikansk slang for hakkelse), 
oprindeligt kaldet Window af briterne, og 
Duppel af det tyske Luftwaffe under 2. 
verdenskrig, er en radar mod-foranstaltning, i 
hvilken fly eller andre mål spreder en sky af 
små, tynde stykker aluminium, metalliserede 
glasstykker eller plastic. Det kan være som 
jamming af fjendtlig radar, eller som forsvar 
mod radarstyrede missiler. 

Det var blevet anvendt første gang under 2. 
verdenskrig, hvor englænderne brugte det til 
at vildlede tyske radarstationer. Man sendte 
nogle få fly ud i et område og lod dem lægge 
et window; dette kom på de tyske 
radarskærme til at se ud som meget store 
formationer af bombefly. Således lokkede 
man de tyske jagerfly til et område uden fly, 
så man kunne sende bombeflyene ad en anden rute. 

For at chaff’en skal have god effekt bestræber man sig på, at de hurtigt skal 
spredes ud. På fly monteres chaff-udfælderne derfor som oftest på steder, 
hvor turbulensen er størst, f.eks. nær vingespidsen. Fra skibe skydes chaff’en 
ud med granater eller raketter, hvorfra de spredes med en lille sprængladning. 
Det var umiddelbart min opfattelse, at det for længst var blevet forældet, men 
det er det tilsyneladende endnu ikke. 

Jeg husker ikke sådanne sager (i ufo-relation) fra Danmark, men kender en 
ufo-beretning fra Tjekkoslovakiet, der involverer små metalnåle, der helt givet 
også har været radarchaff. 


KNMI 


Effekten af „chaff" er her 
fanget af det Kongelige 
Nederlandske Meteorologiske 
Institut's (KNMI) radar under 
en NATO øvelse i 2004. 




Eksempel på såkaldt „chaff" her i 
form af en 

aluminiumsstrimmel. 


Samme læser fra Løgumkloster spørger 
i en opfølgende mail: 

Efter at have gennemset Flyvevåbnets 
UFO-arkiv fandt jeg til min glæde nogle 
indberetninger på lysfænomenet d. 4/9 
1986 (side 168-174). 

Jeg var en af dem der var vildt heldige 
at se/skræmmes af/og nyde dette 
fænomen. 

Findes der noget samlet materiale vedr. 
dette, eventuelt med en forklaring? 

Hertil svarer UFO-Mails Ole Henningsen: 
Ved gennemgang af ældre årgange af 
vort tidsskrift UFO-Nyt kan jeg se, at 
jeg dengang om sagen bl.a. skrev: 

„Den 4. september 1986 om morgenen ved 4-tiden sås et stort lysskær på den 
nordøstlige himmel over store dele af 
Skandinavien. 

Det vidtstrakte lysfænomen gav 
naturligvis anledning til megen 
presseomtale 4. og 5. september > 
ligesom det også med Forsvarets 
Efterretningstjeneste som kilde kunne 
fastslås, at der sandsynligvis var tale 
om et sovjetisk missil uheld ved 
opsendelse enten fra Plesetsk- 
rumbasen, testcentret Nenoska eller fra 
en ubåd i Barentshavet. 

Lysfænomenet blev fotograferet fra _ ... 

Gamleby iSmåland / Sverige kl. 04.15 Fl åbnets ufo _ ar H kiv fra den 4. 
af fotografen Ingemar Petersson. Hans se ptember 1986. 
billede blev offentliggjort i Expressen Foto: 0 | e Henningsen 
den 5. september og gengivet i det 
svenske UFO-Aktuellt nr. 4/1986." 

Jeg kan tilføje, at vi i SUFOI dengang efterforskede andre tilsvarende sager 
med store lysfænomener i det skandinaviske område, hvor årsagen også 
fandtes i raketopsendelser bl.a. fra Plesetsk. 

Umiddelbart måske utroligt, at man kan se lysfænomener på disse afstande, 
men det er ved adskillige lejligheder senere blevet bekræftet andre steder i 
verden, bl.a. fra Italien og Frankrig samt De Kanariske Øer. 





Mysiisk lyssky, 
; ^S'Sltrake, 


Danske observationer 

8700 Horsens 23. april 2009 

En observatør (JHE) fra Horsens beretter: 

„Det var torsdag eftermiddag, jeg var lige kommet hjem fra arbejde, og 
ungerne legede udenfor i det gode vejr. Efter lidt tid, sad jeg og kiggede op på 
en næsten skyfri himmel, her får jeg øje på en stor ørn a f en slags, jeg henter 
min håndkikkert for at studere den nærmere, da der er en del turmult i luften 
fra en masse andre fugle. 


Mens jeg står og kigger mod nord efter fuglen, får jeg øje på et hvidt objekt i 
kikkerten, først tror jeg det er et fly > c/a det ca. har samme størrelse. Klokken 
er ca 16.15 og jeg står og kigger mod nord ca. 10 grader over horisonten. 
Objektet bevæger sig med ca. samme hastighed som et rutefly, fra nord mod 
syd. Efter lidt tid, undrer det mig, at man ikke kan se vinger, men at det bare 
ligner en hvid skive. Da objektet når op ca. 30 grader over horisonten, stopper 
det op og står helt stille. Objektet står og wobler lidt, og det ser ud til, at det 
er en skive, der vender skiftevis den flade side til og står på højkant. 

Det er svært at skyde på en størrelse, da det er umuligt at bedømme højden, 
men den har ca. samme størrelse som et rutefly. Efter at objektet har stået 
stille i et par minutter, begynder det at accelerere og flyve hurtigt længere op 
på himlen. Pludselig kommer der 6 små objekter og indhenter det store objekt, 
disse objekter er helt metal blanke og skinner i solen, modsat hovedobjektet, 
som er hvidt. Disse små objekter er ca V 4 størrelse af hoved objektet. De 
,danser' om hovedobjektet som en bisværm, og hovedobjektet stopper nu helt 
op. Lige da hovedobjektet stopper, stiller alle de små blanke objekter sig rundt 
om det store med nøjagtig samme afstand til hinanden og til det store objekt, 
som på en urskive, hvor det store objekt er i midten. Sådan står de 
fuldstændig stille i ca. 5 min. Min kone når også at låne kikkerten og ser også 
både den store hvide og de små metalobjekter. 

Jeg ser min chance til at ringe til min far, som jeg ved også har en kikkert, jeg 
får ringet ham op uden at miste dem af syne, hvis man kigger med det blåtte 
øje, kan man kun lige ane dem. Efter en del forvirring om, hvor objekterne 
befinder sig, finder han dem endelig, og vi står nu begge og kigger på dem og 
snakker om, hvad det kan være. De små objekter begynder nu at bryde op og 
flyver alle sammen væk, undtagen 2. Disse 2 objekter følger nu det store, som 
igen er begyndt at flyve. Objektet flyver lidt frem og tilbage, og flyver til sidst 
langsomt tilbage mod nord. Her støder et par mere af de små objekter mere 
til, så de nu er 1 stort hvidt og 4 i blank metal. 

Nu vender den store om og flyver igen mod syd, da den er næsten over 
hovedet, ligger jeg mig ned på græsplænen for bedre at kunne se. Men jeg kan 
ikke finde den i kikkerten, og heller ikke med det blåtte øje. Jeg ringer igen til 
min far, for at høre, om han stadig kan se noget. Han fortæller, at han så 
objektet vende ca. 90 grader og flyve mod vest, hvorefter også han mister det 
af syne. 

Jeg har absolut ingen forklaring på, hvad det kan være, jeg diskuterede det 
selvfølgelig en del med min far. Vi snakkede om, det kunne være en ballon 
eller en helikopter. Der ligger en helikopterskole lige uden for Horsens, og vi er 
vant til at se dem flyve rundt. Men lige meget hvilken forklaring vi kom frem 
til, så kunne vi på ingen måde få det til at passe. Når de små metalobjekter 
fløj rundt var det med meget høj hastighed ca. 4 gange hurtigere end rutefly. 
Desværre kunne det hele kun lige skimtes med det blåtte øje, så derfor er det 
jo ikke så sandsynligt, at andre har set noget, men det ville da være 
spændende at høre jeres forklaring på, hvad dette kan være." 

Observatøren OH beretter samstemmende: 

„Kl. ca. 16.30 den 23.04.2009 ringer min søn. 

Han står ude i sin have og ser på et underligt fænomen i sin håndkikkert. 

Jeg snupper hurtigt min egen kikkert og skynder mig udenfor. Med en 
mobiltelefon i den ene hånd og kikkerten i den anden, får jeg instruktioner fra 



min søn om, hvor jeg kan finde fænomenet. Jeg kan ikke se det med det blotte 
øje og søger med kikkerten. Himlen er blå og næsten skyfri. 

Efter et par misforståelser om øst og vest, får jeg et mælkehvidt objekt i 
kikkerten. Ca. kl. 8 og kl. 5 i lidt afstand fra det mælkehvide objekt, står to 
metalskinnende noget mindre objekter. De små objekter står ikke helt stille, 
men virker,nervøse'. Det lille objekt, der står ca. kl. 8, foretager en pludselig 
bevægelse ind mod det store objekt og tilbage igen. Nærmest som et spring. 
Frem og tilbage på under et sekund. 

Nogle få sekunder senere forsvinder de to små objekter så hurtigt, at jeg ikke 
har en præcis fornemmelse af retningen. Måske mod nordvest. 

Det store objekt bliver stående. Det står højt på himlen mod nord, omkring 70- 
80 gr. oppe. Solen står lavt ude til venstre (vest, sydvest) og det passer med 
at objektet oplyses af solen. 

Efter at have betragtet objektet i ca. 5 minutter uden nogen bevægelse eller 
aktivitet, ringer vi af, da det er lidt besværligt med kun en hånd til at holde 
kikkerten i så lang tid. Vi aftaler at vi ringes ved senere. 

Efter yderligere nogle minutter, begynder objektet langsomt at bevæge sig 
mod syd, altså endnu højere op på himlen. Jeg ligger mig på græsplænen med 
kikkerten for at holde den mere stabil. 

Bevægelsen er langsom og efter et kort ophold, begynder det at bevæge sig en 
smule mod syd sydvest (mod solen). Så drejer objektet skarpt mod nordvest 
(et drej på ca. 110-120 gr.). Farten er stadig langsom, men den drejer ikke i 
en bue, men i et,knæk' uden at ændre hastigheden. 

Pludselig er objektet væk. Jeg ser ikke retningen, det er bare væk. 

Efter at have afsøgt det område af himlen, hvor det forsvandt, i ca. 5 min. 
opgiver jeg at finde det igen. Vores søn ringer igen. Han har også tabt objektet 
af syne. 

Skal jeg bedømme objektets størrelse, vil jeg sammenligne det med, når jeg 
ser et passagerfly flyve over himlen i stor højde. Jeg havde ca. de samme 
rystelser i kikkerten pga. afstanden, så fornemmelsen var, at objektet var på 
størrelse med et passagerfly. 

Jeg vil også sige, at objektet var ganske tydeligt i kikkert, og der var ingen 
finner eller andet, der stak ud fra objektet. Det var helt glat. 

Når jeg vidste præcis hvor det var på himlen, kunne jeg også se det med det 
blotte øje. 

Jeg fornemmede i starten, at det var et kuglerundt objekt, men mens jeg 
observerede objektet, ændrede det i starten en smule form. Som om det ind 
imellem blev mere elliptisk i formen. 

Jeg begyndte derfor at fornemme, at jeg så en hvælvet underside at et objekt, 
der ikke var kuglerundt. 

Observationen foregik i Horsens Syd og varede for mit vedkommende ca. 15 
min. 

Det gav en usædvanlig underlig fornemmelse, at se et sådant objekt i dagslys. 
Jeg er vant til at se mange underlig lysfænomener om natten, da jeg har to 
spejlteleskoper, et stort og et lille transportabelt. 

Jeg har også ofte set mange forskellige fly i forskellige højder og afstande med 
min håndkikkert. Det var med sikkerhed ikke et fly, en ballon, en helikopter 
eller noget andet jeg har set før. 



De to små objekter > jeg nåede at se et 
kort øjeblik, var også højst 
usædvanlige. Specielt deres meget 
pludselige bevægelser og helt 
anderledes måde at skinne på. Som om 
de selv lyste eller var helt blanke og af 
metal, hvorimod det store objekt var 
mælkehvidt og oplyst af solen." 
Observatøren JHE kontakter kort 
efter igen SUFOI om sagen: 

„Efter at have kigget lidt på jeres 
observationsoversigt, kan jeg se, at der 
samme dag, som jeg så et objekt, der 
var metalfarvet, er observeret et andet 
metal objekt længere nord på i Hobro. 
Jeg må indrømme, at jeg da gerne ville 
se, hvad der var skrevet derfra, men 
dette kan man jo ikke se ud fra 
oversigten, da begge observationer var 
dagsobservationer og begge havde metalobjekter, kunne det jo godt være det 
samme objekt/fænomen. 

Jeg kan ikke helt forstå, hvorfor man ikke kan få lov at se, hvad andre oplever, 
jeg mener jo, at hvis man kunne læse alle beretninger, kunne man jo selv 
sortere i, hvad man syntes var interessant." 

Toke Haunstrup, SUFOI's Rapportarbejde, svarer bl.a.: 

„Der kan være forskellige årsager til, at vi ikke bringer observatørers 
beretninger. Eksempelvis er en del af indberetningerne ,udstyret' med meget 
kortfattede beskrivelser af hændelsen (nogle gange blot en enkelt eller to 
linjer), som det derfor ikke altid giver mening at bringe på hjemmesiden." 
Følgende er observationsbeskrivelsen fra sagen fra Hobro: 

Så noget, der lignede et langt rør krydse den klare blå himmel. Det var lydløs. 
Da det roterede omkring sig selv kunne man se, at det glimtede som metal i 
solen. Forsøgte uden held at tage et billede med mobiltelefonen. Kort efter 
passerede et fly i noget større højde end det mystiske objekt." 

„Om der kan være en sammenhæng mellem dette fænomen og det, du og din 
far har observeret, er imidlertid umuligt at afgøre. Der er enkelte 
lighedspunkter mht. farve og måske form - men i sagen fra Hobro nævnes 
ingen mindre objekter. 

I øvrigt tak for både din og din fars meget detaljerede beretninger. Det hører 
virkelig til undtagelserne med så omfangsrige beretninger - men det er en stor 
hjælp I forhold til at kunne dokumentere hændelsen. Det er også en stor hjælp 
i forhold til at kunne Indkredse eventuelle forklaringer. 

Af ressourcemæssige årsager har vi i dag neddroslet arbejdet med at 
undersøge folks observationer. Men i tilfældet med jeres interessante og meget 
detaljerede beretning, kunne det være interessant at undersøge sagen 
nærmere. Din og din fars beretninger er videresendt til SUFOIs Ole Henningsen 
(modtager også denne mail som CC), som I sikkert vil høre fra, hvis han har 
tid og mulighed for at kigge nærmere på jeres observation." 


Jeg har lavet denne skitse i 
Photoshop, som giver en god 
fornemmelse af, hvordan de to typer 
objekter så ud. Et stort mælkehvidt 
objekt og 6 blanke objekter, 
fortæller observatøren OH til ufo- 
mail. 




Ingen fotos 

SUFOI har efterfølgende telefonisk kontaktet observatøren fra Hobro for at 
høre, om der trods alt ikke kunne være en optagelse i nævnte mobiltlf., hvilket 
desværre viser ikke at være tilfældet. 

Det viser sig endvidere, at det er observatørens søn, der har foretaget den 
kortfattede indberetning til SUFOIs på moderens vegne. 

Observationen er gjort fra Hobro i sydlig retning ud over Mariager Fjord. 

Ingen flyveøvelser el.lign. 

SUFOI har fulgt op på sagen hos Flyvertaktisk Kommando (FTK) i Karup, men 
her meddeler man, at Flyvevåbnet ikke har været involveret i øvelser eller 
flyvninger den pågældende dato på de angivne steder og tidspunkter. 

Vi er flere i SUFOIs Rapportarbejde, der har overvejet, om der trods alt i 
observationerne fra Horsens ud fra visse detaljer i beretningerne ikke kunne 
være tale om iagttagelser af højtflyvende fugle. Det er vore personlige 
erfaringer, at fugle under visse specielle forhold kan tage sig højst 
ejendommelige og usædvanlige ud højt på himlen. 

En egentlig forklaring er vi dog ikke kommet frem til, men vi efterlyser gerne 
kommentarer fra læserne. 

6400 Sønderborg 10. maj 2009 

Hvad var det mon for orangefarvede lys, man kunne se lavt på himlen 
over Sønderborg søndag den 10. maj ved 22.30-tiden? 

En 42-årig mand har henvendt sig til Skandinavisk UFO Information, SUFOI, og 
beretter om sin observation: 

„Jeg kiggede ud af mit vindue, og så 3 prikker på himlen. Det undrede mig, at 
jeg tilsyneladende kunne se 3 kraftigt lysende planeter så tæt sammen på 
himlen, men det var ligesom, de bevægede sig en smule. 

Jeg tænkte på, om det kunne være fly, og rejste mig for at sætte min bærbare 
computer fra mig. Overvejede at hente min tlf med indbygget kamera, men 
ville lige kigge igen på himlen. 

Men da jeg nu kiggede ud, var der kun et objekt at se, hvilket forekom mig 
underligt. Kiggede efter de andre, mens jeg holdt fokus på det sidste orange 
objekt, som bare forsvandt sådan lige som bare aftog! 

De andre kan umuligt have været fly, for de var bare VÆK, da jeg kom tilbage 
efter 15 -20 sekunder !!!" 

En anden borger fra Sønderborg henvendte sig med en lignende observation til 
Flyvertaktisk Kommando i Karup for at få en forklaring på det observerede. 
Flyvevåbnet offentliggjorde i januar i år sine ufo-arkiver og henviser fremover 
borgere med ufo-observationer om at henvende sig til SUFOI på www.ufo.dk, 
som derfor har fået videresendt henvendelsen fra Sønderborg. 

I henvendelsen til Flyvertaktisk Kommando forklarer borgeren fra Sønderborg: 
„Jeg ved ikke, om I selv har observeret det nedenfor beskrevne eller kan bruge 
det til noget. 

Kl. 22.25 den 10. maj observerede jeg 4 objekter i relativ lav højde flyvende 
ind over Sønderborg, indflyvning fra vest og med senere forsvinden i sydøstlig 
retning. 

Da jeg fik øje på dem i horisonten, så det ud, som om de fløj meget tæt, en 
lidt til venstre for de andre, de 3 øvrige i tæt formation. Da de kom tættere på 
kunne jeg se, at afstanden mellem dem var lidt større, men stadig med de 3 i 


formation og en lidt foran. Objekterne lyste kraftigt gult/orange og 
indflyvningen var i relativ stor hastighed. 

Kort før de var direkte over > foretog det ene objekt en kraftig acceleration, 
nærmest som at flytte en ludobrik fra et punkt til et andet og fløj så videre i 
samme hastighed som de øvrige. 

Objekterne fløj i væk i sydøstlig retning, og accelererede alle meget kraftigt og 
forsvandt meget meget hurtigt. Der var på intet tidspunkt lyd at høre, ej heller 
efter at de var fløjet forbi. Det var fuldstændig stjerneklart. 

Min kæreste overværede også hændelsesforløbet, og vi er begge ved vores 
fulde fem, men må godt nok indrømme, at vi føler os lidt ,småtossede'. Hele 
sceneriet kunne være taget direkte ud af en science fiktion film." 

Desværre lykkedes det altså ikke at få fotograferet de orangelys på himlen, 
men spørgsmålet for os i SUFOI er naturligvis, hvad var det egentlig, borgerne 
fra Sønderborg observerede på himlen? 

Visse dele af beskrivelserne tyder på, at der har været opsendt nogle af de 
populære små varmluftballoner af rispapir med lys i fra det lokale område. 

Men da vi ikke umiddelbart tror på alt, men på at alt bør undersøges, beder vi 
om lokale beboeres hjælp med at opklare denne sag. 

Vi er i SUFOI ikke i tvivl om, at mange andre „Sønderborgere" må have 
observeret disse lys og kan bidrage med yderligere oplysninger om, hvad der 
blev iagttaget på himlen denne søndag aften. 

Skandinavisk UFO Information modtager meget gerne oplysninger på 
adressen www.ufo.dk. 

Efterfølgende har redaktøren af Sønderborhg Ugeavis meddelt, at man ingen 
henvendelser har fået om årsagen til de orange lys på himlen. 


Alle Tiders Historie i DR1 
om „Flyvende 
Tallerkener" 

Programmet »Alle Tiders Historie« på Danmarks Radio (DR) 
program 1 gik i forsommeren i lydarkiverne for at samle en lille 
udsendelse med klip om „flyvende tallerkener" tilbage fra 
halvtredserne. 

Programmet »Alle Tiders Historie« er levende historieformidling, der tager 
rundt i landet for at fortælle om de mennesker og begivenheder, der har 
præget vores fælles fortid og sætter spor i vores samtid. 



Dorthe Chakravarty er historiker fra Københavns 
Universitet, og før hun begyndte som tilrettelægger 
på DR, underviste hun i historie i gymnasiet og har 
længe skrevet for Illustreret Videnskab om 
historiske emner. 

Udsendelsen med gi. klip om „de flyvende 
tallerkener" blev hørt på DR1 den 31. maj 2009, 
mellem kl. 09.00 og 09.55. Den burde kunne 
genhøres via programmets hjemmeside på 
adressen: http://www.dr.dk/Pl/Alletidershistorie/ 

På denne adresse findes hele udsendelsen, hvoraf 
indslaget om de flyvende tallerkener begynder lidt 
over halvdelen inde i 

programmet: http://netradio.dr.dk/content.asp?mode=archive&asx=http%3A 
%2F%2Fwww.dr.dk%2F%2Fforms%2Fpublished%2Fplaylistgen.aspx%3Fqid% 
3D267576&.channel = pl&program=seneste%20alle%20tiders%20historie&date 
=&Jength=47%3A00&.vaelger=closed 



Dorthe Chakravarty, der 
er vært på DR's 
program »Alle Tiders 
Historie«. 

Foto: Danmarks Radio 


Nyt fra SUFOI's 
Fotoafdeling 


UFO-observation 
på stranden ved 
Løkken? 

Det var overskriften på en 
henvendelse fra en 56-årig 
mand fra Vrå i Nordjylland, 
der videre skrev: 

„Søndag den 5. april 2009, 
kl. ca. 12.30 var jeg taget 
til stranden i Løkken for at 
fotografere dragesurfing på 
stranden 

Jeg fik taget nogle gode 
billeder, men under 
redigeringen på computeren 
så jeg tilfældigvis en lille 
genstand /' baggrunden, 
som jeg antog var en 
fiskerbøje el. lign. 

Men da jeg af ren nysgerrighed ville zoome ind for at se, så det ud som en 
genstand, der kunne ligne en klassiske UFO eller i hvert fald, som man ser 
dem fremstillet i medierne. 



Udsnit af det spændende foto 
ved Løkken den 5. april 2009 


stranden 













Jeg vedlægger nogle print af fotoet > så I måske kan se, om det er noget, der 
kan forklares, eller det er et fænomen, der ikke kan. 

For en fiskerbøje ligner det nu ikke. Det ser mere ud, som om genstanden er 
rund og svæver et stykke over havoverfladen. Jeg har selv gættet på, at det 
evt. kunne være en helikopter, men den mangler ligesom hale og rotor. 

Lige for en god ordens skyld, tror 
jeg normalt, der kan være en 
naturlig forklaring på det meste, 
man observerer, og jeg er absolut 
ikke ufo-freak." 

SUFOIs Fotoafdeling har 

efterfølgende modtaget det originale 
digitale foto fra fotografen samt en 
del andre fotos taget ved samme 
lejlighed. Dette for evt. at finde 
yderligere muligvis oversete detaljer 
i nogle af de øvrige fotos, der kunne 
føre til en forklaring på det 
A fotograferede. 

Vi er meget enige med fotografen i, 
at det ikke drejer sig om en bøje, og 
en helikopter lyder heller ikke 
sandsynlig. Det er heller ikke 
sandsynligt, at det drejer sig om en anden surfer, når man har haft lejlighed til 
at gennemgå alle de øvrige fotos fra begivenheden. 

Efter at have gennemgået det fremsendte fotomateriale og ændret på lys- og 
kontrastforhold og overvejet adskillige forklaringer, er SUFOIs Fotoafdeling 
efterhånden ikke i tvivl om, at det i virkeligheden drejer sig om en fugl set fra 
siden og med vingerne over kropshøjde set fra fotografens standpunkt. Dvs. 
fotograferet under lidt specielle forhold. 

Men har læserne andre kvalificerede bud? 



Ekstra forstørrelse af fotoet fra 
2009 


april 


Måge fotograferet fra siden med hævede vinger. 


Meteoritten fra Lolland 
hedder nu Maribo 
og er ældre end Jorden 

Nu har meteoritten, der faldt ned på Lolland 17. januar 2009, fået 

Den hedder nu Maribo, fortæller 
lektor Henning Haack, der er 
kurator for den omfattende 
meteoritsamling på Geologisk 
Museum i København. 

Meteoritter får altid navn efter det 
sted, de er faldet, og da denne 
meteorit blev fundet et par km 
sydvest for Maribo, fik den navnet 

videooptagelse fra Skåne viser på stor 

afstand meteorittens færd ned gennem Meteoritten er samtidig blevet 
atmosfæren og eksplosionen over registreret i en international 
Lolland. database over anerkendte 

Foto: Roger Svensson meteoritter. Når det først sker nu, 




skyldes det, at der skal laves en række undersøgelser af fundet, før den 
anerkendes som meteorit. 

Først og fremmest skal man selvfølgelig kunne dokumentere, at der rent 
faktisk er tale om en meteorit, og man skal bestemme hvilken type meteorit 
der er tale om. Man skal også levere en beskrivelse af meteorittens tilstand, 

og kemiske sammensætning. 

Derudover skal man aflevere en del af den til et 
museum, hvorfra forskere fra hele verdenen kan låne 
materiale til videnskabelige undersøgelser. 

Maribo meteoritten viste sig at være en såkaldt 
kulkondrit af type CM. CM kulkondritter er både 
sjældne og videnskabeligt set særdeles interessante, 
da de bl.a. indeholder en lang række organiske stoffer 
såsom aminosyrer fra solsystemets oprindelse. 

Sidste gang, der faldt en meteorit af denne type, var i 
Japan i 1986. De indeholder også noget af det ældste 
materiale fra solsystemets oprindelse. 

De ældste partikler i den nye meteorit er 4.567,2 
millioner år gamle - eller ca. 30 millioner år ældre end 
Jorden. 

I Danmark bliver alle nyfundne meteoritter erklæret 
Danekræ og skal afleveres til staten. 

Maribo meteoritten opbevares derfor i den danske 
meteoritsamling på Geologisk Museum i København. 
Der er allerede stor interesse fra hele verden for at få 
lov til at studere meteoritten. Der er derfor god grund 
til at tro, at nogle af de oplysninger om vores solsystems oprindelse, som 
meteoritten har gemt på i 4,5 milliarder år, snart kommer frem i lyset, slutter 
lektor Henning Haack. 

Sekretær i Lollands Astronomiske Forening, Ole Henningsen, er begejstret 
over, at Lolland på denne spændende måde er blevet sat på verdens meteorit- 
landkort. 


mineralsammensætning 



Lektor Henning Haack, 
kurator for 

meteoritsamlingen 


ved Geologisk 

Museum. 

Foto: Ole Henningsen 


Han mener stadig, der kan findes yderligere 
fragmenter af meteoritten og tilføjer: 

Da meteoritten eksploderede under sin nedtur 
gennem atmosfæren højt over Lolland, er der 
med stor sandsynlighed faldet adskillige stykker 
af den ned flere steder. Der indleveres til 
stadighed til Lollands Astronomiske Forening 
forskellige typer af sten og andre materialer, der 
ser ejendommelige ud eller er fundet på et 
måske usædvanligt sted. Dog hidtil uden 
meteorit-held. 

Selvom den 30 gram store meteorit blev fundet 
sydvest for Maribo af tyskeren Thomas Grau, 
kan der sagtens tænkes faldet flere større 
fragmenter af meteoritten ned på Lolland i 
området vest for Hillested i retning mod 
Christianssædeskoven og længere vestpå i en 
udstrækning på et par km nord og syd for dette 
område. 

Skulle man have fundet stykker af grålige sten 
evt. med en tynd mørk overflade, så er 
forskerne stadig interesserede i at høre 



Ole Henningsen ved stedet, 
hvor meteoritten faldt ned 
sydvest for Maribo på 
Lolland den 17. januar 2009 
kl. ca. 20.08. 

Foto: Ole Henningsen 


nærmere herom, slutter Ole Henningsen sin 
opfordring til fortsat opmærksomhed på usædvanlige sten på Lolland, ligesom 
han stadig eftersøger overvågningsvideoer fra hele landet, der evt. har optaget 
det usædvanlige lysfænomen lørdag den 17. januar kl. 20.08. 

Links: 

http://snm.ku.dk/nyheder/290802010/ 

http://geologi.snm.ku.dk/nyheder_gm/nyhedl90109/ 

http://geologi.snm.ku.dk/nyheder_gm/nyhedl3032009/ 

http://www.lolland-astronomi.dk 


Send ufo-mail til familie, venner og bekendte! 

Synes du, at ufo-mail er spændende oplysninger og interessant læsning, så 
send denne ufo-mail videre til din familie, dine venner og bekendte. 

Så har de også muligheden for at modtage ufo-mail gratis og uforpligtende, 
når der sker noget nyt: 

Danske og udenlandske observationer eller fotografier, aktuelle 
himmelfænomener og spændende tilbud på ufo-materialer. 



